Важнай асаблівасцю дзейнасці У.Мулявіна з’яўляецца яднанне вакала, інструментальнай музыкі і паэзіі. Своеасаблівы тэмбр голасу, пластыка, паводзіны на сцэне, манера выканання стваралі запамінальную непаўторнасць гучання ансамбля ў цэлым. Сярод найбольш значных яго твораў "Песня пра долю", вакальны цыкл "Я не паэта", музычны спектакль "На ўвесь голас" паводле паэмы Ул. Маякоўскага, кампазіцыі "Песня бясцэнны дар", "Праз усю вайну", "Вянок" М. Багдановіча і іншыя. Талент У. Мулявіна даў новае жыццё беларускім народным песням "Касіў Ясь канюшыну", "Рэчанька", "Купалінка", "Перапёлачка". Прыхільнікі таленту У.Мулявіна з задавальненнем слухаюць вакальныя творы кампазітара на творы класікаў і сучасных паэтаў: "Александрына", "Завушніцы", "Марыся", "Чырвоная ружа", "Ой, калядкі" і шмат іншых.